CELEX: 32017D0006
Language: mt
Date: 2017-02-10 00:00:00
Title: Deċiżjoni (UE) 2017/274 tal-Bank Ċentrali Ewropew tal-10 ta' Frar 2017 li tistabbilixxi prinċipji biex jingħata feedback dwar il-prestazzjoni lil subkoordinaturi tal-awtoritajiet nazzjonali kompetenti u li tħassar id-Deċiżjoni (UE) 2016/3 (BĊE/2017/6)

17.2.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 40/72
            
         DEĊIŻJONI (UE) 2017/274 TAL-BANK ĊENTRALI EWROPEW
   tal-10 ta' Frar 2017
   li tistabbilixxi prinċipji biex jingħata feedback dwar il-prestazzjoni lil subkoordinaturi tal-awtoritajiet nazzjonali kompetenti u li tħassar id-Deċiżjoni (UE) 2016/3 (BĊE/2017/6)
   IL-KUNSILL GOVERNATTIV TAL-BANK ĊENTRALI EWROPEW,
   Wara li kkunsidra t-Trattat dwar il-Funzjonament tal-Unjoni Ewropea,
   Wara li kkunsidra r-Regolament tal-Kunsill (UE) Nru 1024/2013 tal-15 ta' Ottubru 2013 li jikkonferixxi kompiti speċifiċi lill-Bank Ċentrali Ewropew fir-rigward ta' politiki relatati mas-superviżjoni prudenzjali ta' istituzzjonijiet ta' kreditu (1), u b'mod partikolari l-Artikolu 6(1) u (7) tiegħu,
   Billi:
   
               (1)
            
            
               L-Artikolu 6(1) tar-Regolament (UE) Nru 1024/2013 jistipula li l-Bank Ċentrali Ewropew (BĊE) huwa responsabbli għall-funzjonament effettiv u konsistenti tal-Mekkaniżmu Superviżorju Uniku (MSE). Il-premessa 79 ta' dak ir-Regolament tgħid li persunal immotivat ħafna, imħarreġ sew u imparzjali huwa indispensabbli għal superviżjoni effettiva.
            
         
               (2)
            
            
               Skont l-Artikoli 3 sa 6 tar-Regolament (UE) Nru 468/2014 tal-Bank Ċentrali Ewropew (BĊE/2014/17) (2), il-BĊE huwa inkarigat mill-istabbiliment u l-kompożizzjoni ta' timijiet superviżorji konġunti li huma komposti minn membri tal-persunal mill-BĊE u mill-awtoritajiet nazzjonali kompetenti. Koordinatur ta' tim superviżorju konġunt (TSK), assistit minn subkoordinatur wieħed jew iżjed tal-awtorità nazzjonali kompetenti (ANK), jiżgura l-koordinazzjoni tal-ħidma fi ħdan it-TSK.
            
         
               (3)
            
            
               Fid-dawl tar-rwol importanti tas-subkoordinaturi tal-ANK fil-koordinazzjoni tal-membri tat-TSK mill-ANK tagħhom, huwa neċessarju u proporzjonat li jiddaħħal proċess uniformi għall-għoti ta' feedback dwar il-prestazzjoni fir-rigward ta' subkoordinaturi tal-ANK fi ħdan it-TSK. Billi jassisti bit-titjib kontinwu tal-prestazzjoni tas-subkoordinaturi tal-ANK, dan il-feedback dwar il-prestazzjoni jista' jgħin biex jiġi żgurat il-funzjonament kif suppost tat-TSK.
            
         
               (4)
            
            
               L-ANK huma weħidhom responsabbli għall-evalwazzjoni tal-persunal tagħhom, u l-BĊE huwa responsabbli biss għall-evalwazzjoni tal-persunal tiegħu. Madankollu, l-ANK jistgħu jużaw il-feedback dwar il-prestazzjoni mogħti skont din id-Deċiżjoni fil-ġestjoni tal-membri tal-persunal tagħhom, u dan jista' jservi bħala input fis-sistemi ta' evalwazzjoni interni tal-ANK, jekk dan ikun permess taħt il-liġi nazzjonali relevanti.
            
         
               (5)
            
            
               Feedback dwar il-prestazzjoni tas-subkoordinaturi kien inizjalment ingħata matul perijodu ta' prova skont il-prinċipji stabbiliti fid-Deċiżjoni (UE) 2016/3 tal-Bank Ċentrali Ewropew (BĊE/2015/36) (3). Billi l-perijodu ta' prova ntemm, dik id-Deċiżjoni għandha titħassar fl-interessi taċ-ċertezza legali.
            
         
               (6)
            
            
               L-esperjenza miksuba matul il-perijodu ta' prova indikat li mekkaniżmu għal subkoordinaturi ANK jista' jkun utli sabiex jiġi żgurat il-funzjonament effettiv tat-TSK. Madankollu hemm bżonn ta' valutazzjoni ulterjuri. Il-mekkaniżmu tal-feedback dwar il-prestazzjoni għandu għalhekk jitkompla għal perijodu ta' prova ulterjuri ta' sena. Għandha ssir reviżjoni sussegwenti għall-valutazzjoni jekk ikunx utli għall-mekkaniżmu ta' feedback dwar il-prestazzjoni li jkompli fuq bażi iktar permanenti.
            
         
               (7)
            
            
               Ir-riżultanzi tar-reviżjoni għandhom jiġu rrapportati lill-Bord Superviżorju. Fid-dawl tar-reviżjoni, għandha ssir proposta lill-Kunsill Governattiv dwar jekk għandux jitkompla jew le l-mekkaniżmu tal-feedback dwar il-prestazzjoni.
            
         
               (8)
            
            
               Ġie kkonsultat is-Superviżur Ewropew tal-Protezzjoni tad-Dejta skont l-Artikolu 27 tar-Regolament (KE) Nru 45/2001 tal-Parlament Ewropew u tal-Kunsill (4) u ta opinjoni fis-7 ta' April 2015 li rrikonoxxiet li l-feedback dwar il-prestazzjoni huwa meħtieġ għall-ġestjoni tat-TSK, u filwaqt li approva l-mekkaniżmu tal-feedback dwar il-prestazzjoni ta parir li l-operazzjoni preċiża tiegħu tiġi ddefinita fi strument legali xieraq,
            
         ADOTTA DIN ID-DEĊIŻJONI:
   Artikolu 1
   Definizzjonijiet
   Għall-finijiet ta' din id-Deċiżjoni, għandhom japplikaw id-definizzjonijiet li jinsabu fl-Artikolu 2 tar-Regolament (UE) Nru 1024/2013 u fl-Artikolu 2 tar-Regolament (UE) Nru 468/2014 (BĊE/2014/17).
   Artikolu 2
   Feedback dwar il-prestazzjoni
   1.   Il-koordinaturi tat-TSK għandhom jipprovdu feedback dwar il-prestazzjoni lis-subkoordinaturi tal-AKN dwar il-prestazzjoni tagħhom u tat-tim tagħhom biex iwettqu l-kompiti u l-objettivi tagħhom fit-TSK, skont il-prinċipji li hemm fl-Anness I, u għandhom jieħdu inkunsiderazzjoni l-kompetenzi previsti fl-Anness II.
   2.   Koordinaturi tat-TSK għandhom, wara konsultazzjoni mas-subkoordinatur tal-AKN, jiffissaw il-kompiti u l-objettivi ewlenin tas-subkoordinatur tal-AKN.
   3.   Il-koordinaturi tat-TSK għandhom jipprovdu feedback dwar il-prestazzjoni fir-rigward taċ-ċiklu tal-feedback li jibda fil-jum tad-dħul fis-seħħ ta' din id-Deċiżjoni u jintemm 12-il xahar wara.
   Artikolu 3
   Reviżjoni
   Wara li jintemm iċ-ċiklu ta' feedback dwar il-prestazzjoni, il-BĊE f'kollaborazzjoni mal-AKN, għandu jirrevedi l-operazzjoni tal-mekkaniżmu tal-feedback dwar il-prestazzjoni u jirrapporta r-riżultanzi tiegħu lill-Bord Superviżorju. Ir-rapport għandu jinkludi proposta dwar jekk il-mekkaniżmu tal-feedback dwar il-prestazzjoni għandux ikompli.
   Artikolu 4
   Revoka
   Id-Deċizjoni (UE) 2016/3 (BĊE/2015/36) hija bil-prezenti rrevokata.
   Artikolu 5
   Dħul fis-seħħ
   Din id-Deċizjoni għandha tidħol fis-seħħ fil-15 ta' Frar 2017.
   
      Magħmul fi Frankfurt am Main, l-10 ta' Frar 2017.
      
         
            Għall-Kunsill Governattiv tal-BĊE
         
         
            Il-President tal-BĊE
         
         Mario DRAGHI
      
   
   
      (1)  ĠU L 287, 29.10.2013, p. 63.
   
      (2)  Ir-Regolament (UE) Nru 468/2014 tal-Bank Ċentrali Ewropew tas-16 ta' April 2014 li jistabbilixxi l-qafas għal kooperazzjoni fi ħdan il-Mekkaniżmu Superviżorju Uniku bejn il-Bank Ċentrali Ewropew u l-awtoritajiet nazzjonali kompetenti u mal-awtoritajiet nazzjonali ddenominati (Regolament Qafas dwar l-MSU) (BĊE/2014/17) (ĠU L 141, 14.5.2014, p. 1).
   
      (3)  Id-Deċiżjoni (UE) 2016/3 tal-Bank Ċentrali Ewropew tat-18 ta' Novembru 2015 li tistabbilixxi l-prinċipji għall-għoti ta' feedback dwar il-prestazzjoni tas-subkoordinaturi tal-awtoritajiet nazzjonali kompetenti fit-timijiet superviżorji konġunti tal-Mekkaniżmu Superviżorju Uniku (BĊE/2015/36) (ĠU L 1, 5.1.2016, p. 4).
   
      (4)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni ta' individwu fir-rigward tal-ipproċessar ta' dejta personali mill-istituzzjonijiet u l-korpi tal-Komunità u dwar il-moviment liberu ta' dak id-dejta (ĠU Edizzjoni Speċjali bil-Malti, Kapitolu 13, Vol 26, p. 102).
   
      ANNESS I
      
         Prinċipji għall-għoti ta' feedback dwar il-prestazzjoni tas-subkoordinaturi tal-awtoritajiet nazzjonali kompetenti f'timijiet superviżorji konġunti tal-mekkaniżmu superviżorju uniku
      
      
         Prinċipju 1
      
      
         Ambitu tal-feedback dwar il-prestazzjoni
      
      Is-subkoordinaturi tal-awtoritajiet kompetenti nazzjonali (ANK) fit-tim superviżorju konġunt (TSK) tal-Mekkaniżmu Superviżorju Uniku (MSU) għandhom ikunu soġġetti għal feedback dwar il-prestazzjoni, sakemm jaħdmu f'TSK fuq il-bażi ta' mill-inqas 25 % ta' pożizzjoni ekwivalenti għal full-time kif iddefinit fil-qafas tal-impjieg tal-ANK relevanti.
      
         Prinċipju 2
      
      
         Skop tal-feedback dwar il-prestazzjoni
      
      Sabiex jiġi appoġġat u mtejjeb il-funzjonament tal-MSU bħala ħaġa sħiħa, il-feedback dwar il-prestazzjoni tal-MSU għandu jivvaluta l-prestazzjoni tas-subkoordinaturi tal-ANK meta jwettqu l-kompiti tagħhom, bil-għan li jiġi żviluppat ulterjorment il-mod kif huma jifhmu l-objettivi u l-kompetenzi tal-MSU bħala subkoordinaturi tal-ANK, sabiex b'hekk ikun hemm kontribut għat-titjib tal-prestazzjoni u l-integrazzjoni tat-TSK.
      
         Prinċipju 3
      
      
         Proċess tal-feedback dwar il-prestazzjoni
      
      
               
                  1.
               
               
                  Fil-bidu taċ-ċiklu tal-feedback dwar il-prestazzjoni, il-koordinatur tat-TSK, wara konsultazzjoni mas-subkoordinatur tal-ANK, jistabbilixxi l-kompiti u l-objettivi ewlenin għal kull subkoordinatur tal-ANK li huwa suġġett għall-feedback dwar il-prestazzjoni skont il-Prinċipju1. Dawn il-kompiti u l-objettivi ewlenin jiġu rreġistrati fil-formola ta' feedback tal-MSU.
               
            
               
                  2.
               
               
                  Il-koordinatur tat-TSK għandu jipprovdi lil kull subkoordinatur tal-AKN bi gwida u feedback dwar il-prestazzjoni informali matul iċ-ċiklu tal-feedback dwar il-prestazzjoni. Meta jitlesta ċ-ċiklu tal-feedback, il-koordinatur tat-TSK għandu jipprovdi lil kull subkoordinatur tal-ANK b'feedback dwar il-prestazzjoni ta' tmiem iċ-ċiklu, kemm verbalment kif ukoll bil-miktub fil-formola ta' feedback dwar il-prestazzjoni tal-MSU. Qabel ma tiġi ffinalizzata l-formula tal-feedback, is-sukoordinatur jingħata l-opportunità biex jirreġistra formalment il-fehmiet u l-kummenti tiegħu fuq il-feedback dwar il-prestazzjoni pprovduta.
               
            
               
                  3.
               
               
                  Il-feedback dwar il-prestazzjoni informali u ta' tmiem iċ-ċiklu jqisu l-kompiti u l-objettivi ewlenin tas-subkoordinaturi tal-AKN, il-kompetenzi tal-MSU stabbiliti fl-Anness II u l-kontribut tat-tim tagħhom għall-funzjonament ġenerali tat-TSK.
               
            
         Prinċipju 4
      
      
         Aċċess għall-feedback dwar il-prestazzjoni
      
      
               
                  1.
               
               
                  Wara talba mill-ANK relevanti, il-feedback dwar il-prestazzjoni tal-aħħar taċ-ċiklu jsir aċċessibbli għal, u jista' jintuża minn, l-ANK rilevanti għall-finijiet tal-iffaċilitar tal-ġestjoni tal-persunal tagħha, jekk dan hu permess mil-liġi nazzjonali.
               
            
               
                  2.
               
               
                  L-ANK jistgħu jagħżlu li jużaw il-feedback dwar il-prestazzjoni bħala input addizzjonali għas-sistemi interni tagħhom ta' valutazzjoni, jekk dan ikun awtorizzat mil-liġi nazzjonali applikabbli.
               
            
               
                  3.
               
               
                  L-aċċess għall-feedback tal-prestazzjoni, inkluż it-trasferiment tiegħu, għandu jingħata lill-ANK skont l-Artikolu 8(a) tar-Regolament (KE) Nru 45/2001.
               
            
         Prinċipju 5
      
      
         Protezzjoni ta' dejta personali pproċessata fil-kuntest tal-għoti tal-feedback dwar il-prestazzjoni
      
      
               
                  1.
               
               
                  Id-dejta mill-feedback dwar il-prestazzjoni tiġi pproċessata mill-BĊE skont ir-Regolament (KE) Nru 45/2001.
               
            
               
                  2.
               
               
                  Id-dejta mill-feedback dwar il-prestazzjoni tista' tintuża biss għall-finijiet deskritti fil-Prinċipji 2 u 4, u tista' tinżamm għal perjodu massimu ta' ħames snin.
               
            
   
      ANNESS II
      
         Lista ta' kompetenzi partikolarment rilevanti għall-persunal li jaħdem fl-MSU (kompetenzi tal-MSU)
      
      
         
            Tagħrif professjonali
         : Tagħrif dwar politiki, metodoloġiji u regolamenti superviżorji, speċjalment fil-kuntest tal-MSU, kif ukoll dwar il-funzjonament tal-istituzzjonijiet finanzjarji. Wieħed għandu jżomm aġġornat dwar żviluppi f'dawk l-oqsma u japplika l-għarfien għall-oqsma ta' xogħol relevanti.
      
         
            Komunikazzjoni
         : Wieħed għandu jagħti informazzjoni b'mod ċar u konċiż lil gruppi jew individwi, jew verbalment jew bil-miktub, sabiex jiġi żgurat li huma jifhmu l-informazzjoni u l-messaġġ. Wieħed għandu jisma' u jirrispondi b'mod xieraq lil ħaddieħor.
      
         
            Kooperazzjoni u kollaborazzjoni
         : Wieħed għandu jibni u jiżviluppa relazzjonijiet ta' ħidma kontinwi u kollaborattivi mal-kollegi tiegħu sabiex jinkisbu l-objettivi Ewropej tat-tim. Wieħed għandu jiżviluppa u jżomm relazzjonijiet effettivi ma' ħaddieħor sabiex tiġi mħeġġa u appoġġata l-ħidma bejn tim. Wieħed għandu jaqsam b'mod proattiv dejta, informazzjoni u tagħrif fi ħdan tim.
      
         
            Determinazzjoni fil-kisba ta' objettivi
         : Wieħed għandu jwettaq kompiti b'tenaċità u perseveranza, isegwi soluzzjonijiet ta' suċċess waqt li jadatta l-imġiba tiegħu stess biex jinstab approċċ adattat għall-kisba ta' eżitu ta' suċċess.
      
         
            Ġudizzju u intrużività
         : Wieħed għandu janalizza u jivvaluta sitwazzjonijiet, dejta u informazzjoni sabiex jiġu żviluppati strateġiji, pjanijiet u politiki xierqa. Wieħed għandu jifhem u jifformula perspettivi differenti u kuntrarji dwar kwistjoni, jekk meħtieġ, jadatta l-approċċi hekk kif jinbidlu l-ħtiġijiet ta' sitwazzjoni, waqt li jikkunsidra l-problemi minn perspettivi ġodda u jespandi fuq il-ħsieb jew is-soluzzjonijiet proposti minn ħaddieħor. Wieħed għandu jipprova jifhem bis-sħiħ il-kwistjonijiet qabel ma jagħmel rakkomandazzjoni jew jilħaq konklużjoni, waqt li jiġbor informazzjoni sħiħa u preċiża hekk kif meħtieġ, u jasal għal ġudizzju sod billi jistaqsi b'rispett serje ta' domandi intrużivi u billi jfittex kontinwament kwistjonijiet potenzjali u informazzjoni varja.
      
         
            Kuxjenza wiesgħa u li wieħed ikun iħares 'il quddiem
         : Wieħed għandu jħares lil hinn mir-rwol tiegħu stess sabiex jistabbolixxi l-kuntest usa' li fih jopera, billi jifhem bis-sħiħ id-diversi funzjonijiet/oqsma, billi juri kuxjenza dwar diversi kuntesti kulturali u perspettivi, u billi jevalwa l-implikazzjonijiet tad-deċiżjonijiet tiegħu fuq ħaddieħor. Wieħed għandu jħares 'il quddiem u jantiċipa opportunitajiet u theddid fil-futur, jieħu azzjoni biex joħloq opportunitajiet jew biex jevita kwistjoni fil-futur.
      
         
            Aġir oġġettiv b'integrità u indipendenza
         : Wieħed għandu jaġixxi b'mod indipendenti u oġġettiv, fl-interess tal-Unjoni bħala ħaġa sħiħa, fuq il-bażi tal-istandards professjonali tal-MSU, waqt li jivverifika ċ-ċirkustanzi biex jikseb stampa sħiħa u realistika ta' sitwazzjoni. Wieħed għandu jaħdem biex inaqqas jew jelimina preferenzi, preġudizzji jew evalwazzjonijiet soġġettivi billi jibbaża fuq dejta u fatti verifikabbli.
      
         
            Immaniġġjar ta' timijiet tal-MSU (applikabbli għal maniġers biss)
         : Wieħed għandu jidderieġi lit-timijiet (virtwali/remoti) u jiggwidahom lejn l-objettivi tat-tim. Wieħed għandu jikkoordina l-attivitajiet tat-tim bejn fruntieri, billi jipprovdi direzzjoni u billi juża l-kompetenzi u d-diversità tagħhom bl-aktar mod effettiv u effiċjenti. Wieħed għandu jnaqqas u jimmaniġġja l-ambigwità u jsib mod kif jidderieġi u jwassal ir-riżultati taħt inċertezza.